Birgitte Josefsen (V), 2009-12-03:
Det er et velkendt emne, vi tager fat på at behandle med det fremsatte beslutningsforslag fra Det Radikale Venstre.
Og jeg vil gentage det, som vi fra Venstres side tidligere har udtalt, når der har været debat om at ændre på den del af sygesikringsområdet, der omhandler tandbehandling: Vi er klar over, at der er en problemstilling i, at der er borgere, der skal op med en stor egenbetaling for behandling hos tandlægen.
Men jeg synes også, det er relevant at gøre opmærksom på, at alle tandeftersyn og al tandbehandling er gratis for vores børn og unge op til 18 år; at der er kommunalt tilskud til personer med nedsat førlighed og vidtgående fysiske og psykiske handicap, som har vanskeligt ved at benytte de almindelige tandplejetilbud, hvilket betyder, at den borgergruppe maks. kan komme til at betale 430 kr. årligt; at kommunerne skal tilbyde specialiserede tandplejetilbud til sindslidende og psykisk udviklingshæmmede m.fl., der ikke kan benytte almindelig tandpleje – her er egenbetalingen maks. 1.600 kr. årligt; at der er regionale tilskudsog specialtandplejetilbud til børn og unge under 18 år, som har odontologiske lidelser; at der er regionale tilskud til kræftpatienter, der på grund af strålebehandling i hoved- og halsregionen og på grund af kemoterapi har betydelige, dokumenterede tandproblemer; og at der er et særligt tilskud til personer med Sjögrens syndrom, der årligt kan komme til at betale maks. 1.560 kr. Der er en lang række tilskudsmuligheder efter sociallovgivningen til folkepensionister og førtidspensionister, der har fået tilkendt pension og førtidspension før den 1. januar 2003 og derfor kan søge om tilskud i henhold til almindelige helbredstillæg.
Jeg har valgt at belyse de forhold for at påpege, at der er persongrupper, der er fokus på, og det skal der også være.
Derfor synes jeg, der er behov for her at sige, at nogle af de grupper, som Det Radikale Venstre nævner i beslutningsforslaget, er der jo sat nogle ting i værk for.
Dermed ikke sagt, at det ikke kan være anderledes og bedre.
Der er en egenbetaling på en række sundhedsydelser i Danmark, og skal det ændres, ja, så betyder det, at vi skal kigge på hele sygesikringsområdet, og jeg har indtil dags dato ikke set nogen forslag til, hvordan vi kan omfordele egenbetalingen inden for sygesikringens nettoramme.
Så derfor kan man jo sige, at der er nogle historiske misforhold i den måde, sygesikringsområdet er finansieret på.
I Venstre har vi sammen med Dansk Folkeparti og Det Konservative Folkeparti lavet en aftale om en finanslov for 2010, og her har vi prioriteret nogle områder inden for sundhedsområdet.
Der er altid behov for at prioritere, når vi sidder med sundhedsområdet, for der er rigtig mange opgaver, der skal løses.
Det er sådan set sandheden, og den lægger vi ærligt frem fra Venstres side.
Hvis vi kunne finde alle pengene, havde vi ikke noget imod at gøre det bedre, men det kan vi ikke på nuværende tidspunkt.
Derfor kan vi med baggrund i den prioritering, vi har været med til at vælge, ikke støtte det her beslutningsforslag, men vi vil love, at vi vil gøre alt, hvad vi kan, for løbende at finde økonomisk råderum til at gøre det bedre og bedre på tandområdet.